הלילה אושרה חלוקת סעיפי חוק ההסדרים בין הוועדות השונות, וחברי האופוזיציה לא היו חלק מקבלת ההחלטות • סלע המחלוקת - האם הרוב בוועדת הכספים יעמוד על ח"כ אחד או שניים
חברי האופוזיציה בכנסת כבר לא יכולים להצביע בוועדות הכנסת – המצב חסר התקדים הזה נוצר בעקבות סעיף בתקנון הכנסת שקובע שסיעה שלא מסרה את שמות חבריה לשיבוץ בוועדות לא תוכל להצביע בהן לאחר 60 יום. בעקבות זאת, הלילה (שני) אושרה חלוקת סעיפי חוק ההסדרים בין הוועדות, וחברי האופוזיציה לא לקחו חלק בהחלטות כבדות המשקל. מהות הסעיף הזה היא למנוע חפיפניקיות בעבודת הוועדות של הכנסת וליצור התמקצעות של הח"כים בוועדות. שמות חברי האופוזיציה לא נמסרו מאחר שראש האופוזיציה בנימין נתניהו מסרב לשבץ את חברי האופוזיציה בוועדות הכנסת בטענה כי חלוקת הוועדות לא הוגנת ולכן אינה לגיטימית.  אבל אם נפזר רגע את מסך העשן, הוויכוח המרכזי הוא הדרישה של האופוזיציה להקטנת הרוב של הקואליציה בוועדת הכספים משני ח"כים לח"כ אחד, מתוך אמונה שמשם קצרה הדרך להפיל את הממשלה. יכול להיות שטענת האופוזיציה צודקת – הסוגיה עוד מתבררת בבג"ץ בעקבות עתירה של ח"כים מהליכוד – אבל קשה יהיה לנתק את זה מהתמונה הכוללת שבה חלק מאופוזיציה מסרבת להכיר בלגיטימיות של הממשלה הנבחרת ואפילו בלגיטימיות של חלק מהאופוזיציה עצמה.  בנוסף, בגלל אותה מחלוקת בוועדת הכספים מסרב יו"ר האופוזיציה להקים גם את ועדת האתיקה ובכך מעניק חסינות מפני קובלנות לח"כים הסוררים. כאלו שהתבטאו באופן בזוי, לא הגישו הצהרות הון ואפילו נעדרו לתקופות ממושכות מעבודת הכנסת.  